་སྐོར་གསུམ། ཀུ་རུ་ཀུལླེའི་གསང་ཁྲིད་ནི་གུའི་ཁྲིད་འབྲིང་བོ་ཆོས་དྲུག་སོ་སོའི་བཀའ། ཡེ་ཤེས་མགོན་པོའི་བཀའ་ནི་གུའི་རྣམ་ཐར་དང་ཁྲིད་ཡིག་སོགས་པོ་ཏི་གཉིས་ཀྱི་ལུང་། ཛམ་དམར་ཚེ་རིང་མཆེད་ལྔ་བོ་དོང་བའི་ལུགས་ཀྱི་ཐུགས་དམ་ལྷ་ལྔའི་རྗེས་གནང་རྣམས་དང་། ཚོགས་ཆེན་ལ་བཀའ་གདམས་གླེགས་བམ་དང་། ཐམས་ཅད་མཁྱེན་པའི་རྣམ་ཐར་གྱི་ལུང་དང་། སྨྲ་ཁྲིད་རྣམས་གནང་། སོ་སོའི་འདོད་ཆོས་གང་ལ་གང་འཚམས་སུ་གནང་། སྟག་ལུང་པ་དཔོན་སློབ་ཐམས་ཅད་ཀྱི་ཞབས་ཏོག་འབུལ་བ་མཐའ་ཡས་པ་མཛད། བྱང་རྭ་སྒྲེང་དུ་ཕེབས། ཇོ་བོ་འཇམ་དཔལ་རྡོ་རྗེ་ལ་ཞལ་གསེར་སྙན་དར་སོགས་མཆོད་པ་དང་། གནས་མཇལ་ཞིབ་པ་དང་། དེ་ཐམས་ཅད་དུ་སྨོན་ལམ་རྒྱས་པར་གནང་ནས་ལྕང་ལུང་ཆོས་སྡིང་དུ་ཕེབས། རྟེན་རྣམས་ལ་དཀར་མེ་སྙན་དར་སོགས་མཆོད་པ་དང་། མཁན་པོ་དབུ་མཛད་ཚོགས་པ་ལ་ཆོས་འབྲེལ་མང་ཇ་འགྱེད་བཅས་གནང་། ཆོས་འཁོར་རྩེར་པཎ་ཆེན་རྡོར་རྒྱལ་པའི་ནང་རྟེན་ལ་ཞལ་གསེར་སྙན་དར། ཚོགས་པ་ལ་མང་ཇ་ཞུ་མི་གནང་ནས་ལྷ་སར་ཕེབས། ཞལ་གསེར་སྙན་དར་སོགས་འབུལ་བ་རྒྱས་པ་གནང་། ཡར་རྒྱབ་ནས་སྡེ་པ་དཔོན་ཆེན་ཡང་དེར་ཕེབས་པ་དང་ཐུགས་མཇལ་བར་ཕེབས་བྱུང་ཞིང་ཆོས་འབྲེལ་གནང་། ཕྱིས་ཡར་རྒྱབ་ལ་ཕེབས་དགོས་ཞུ་བ་བྱུང་ཡང་ཕེབས་མ་ཐུབ། གུང་ཐང་དང་མཚལ་གྱི་རྟེན་མཇལ་གནང་ནས། ཤེལ་གྲོ་ལུམ་པ་སོགས་བརྒྱུད་ནས་དྲང་སྲོང་སྲིན་པོ་རིའི་རྟེན་མཇལ་མཛད། སྤྱན་འདྲེན་བྱུང་བ་བཞིན་གོང་དཀར་དུ་ཕེབས། སྲས་ཡུམ་ལ་བཀའ་ཆོས་གནང་། གམ་པ་དང་དཔལ་དེ་ནས་གྲགས་སར་ཕེབས། ཚེ་དབང་ལྷ་དགུ་དང་བརྒྱ་རྩ་སོགས་གནང་། བདག་གིས་རབ་ཏུ་བྱུང་བའི་བཀའ་དྲིན་མནོས། འཇམ་དཀར་དང་མི་ཏྲའི་རྗེས་གནང་ཡང་གནང་། ཕོ་བྲང་རིན་པོ་ཆེ་སྤུངས་པར་ཕེབས། ཞབས་དྲུང་སྟེང་ཞལ་སྲས་བཅས་སུ། ཚེ་དབང་ཀྱཻ་རྡོ་རྗེའི་དབང་། མགོན་པོའི་རྗེས་གནང་སོགས་གནང་ནས་བཀྲ་ཤིས་རྫོང་དཀར་ཕེབས། ཚེ་དབང་སོགས་གནང་། གཉེན་ཡོད་གསེར་མདོག་ཅན་གྱི་ཆོས་གྲྭར་ཆེན་པོར་དགེ་འདུན་ཚོགས་ཆེན་གྱི་སེར་སྦྲེངས་ཟབ་རྒྱས་ཀྱིས་སྤྱན་དྲངས། བླ་བྲང་ཆེན་པོར་ཕེབས། མཁན་ཆེན་ཟླ་བ་བཟང་པོས་ཀྱང་ཕེབས་བསུ་སོགས་སྲིད་ཞུ་དཔག་མེད་མཛད། དེར་ཚོགས་ཆེན་ལ་མང་ཇ་འགྱེད་བཅས། བསྔོ་རྟེན་གཟབས་མ། དངུལ་གདུང་རིན་པོ་ཆེར་གོས་ཡུག།རྗེ་བཙུན་བྱམས་པ་ལ་དར་ཡུག་གི་སྙན་དར། སྐུ་འདྲ་ཡིད་བཞིན་ནོར་བུ་ལ་ཞལ་གསེར་བྱམས་ཁང་ལམ་འབྲས་ལྷ་ཁང་། མགོན་ཁང་ཀུན་མཁྱེན་དོན་ཡོད་དཔལ་འབྱོར་སོགས་སོ་སོར་སྙན་དར། མར་མེ་མཆོད་རྫས་ཕུལ་ཞིང་། ཕྱག་མཆོད་སྨོན་ལམ་དཔག་མེད་གནང་། ཀ་དྲུག་མར་མཁན་སློབ། བཀའ་བཅུར་རབ་འབྱམས་དཔོན་ཆོས་མཛད། རགས་བསྡུས་ལ་པཎ་ཆེན་རིན་པོ་ཆེའི་རྣམ་ཐར། ཁྲིད་བརྒྱ་དུས་འཁོར་བསྡུས་རྒྱུད་སོགས་ཀྱི་ལུང་དང་ཚེ་དབང་། ཚོགས་ཆོས་སུ་འཇམ་དཀར་གྱི་རྗེས་གནང་གནང་ནས་ཕོ་བྲང་བསམ་འགྲུབ་རྩེར་ཕེབས། སྡེ་པ་ཞིང་གི་བསྙེན་བཀུར་ཞབས་ཏོག་ཞུས། སྣར་ཐང་ཤེལ་དཀར་སོགས་སུ་འདོད་ཆོས་གནང་ནས་རི་ཁྲོད་ཆེན་མོར་ཕེབས། དབྱར་ཚེས་ལ་བློ་སྦྱོང་འགྲོ་མགོན་དཔལ་ཡེའི་ཡིག་ཆ་ལྟར་གྱི་ཁྲིད་དང་། རྒྱབ་ཆོས་སུ་ལེགས་བཤད་ཀུན་འདུས་སོགས་ཀྱི་ལུང་གནང་ནས། མཚན་ལྟས་འཚུབ་ཙམ་བྱུང་ནས་ཚེ་སྒྲུབ་ཀྱི་སྐུ་མཚམས་ཤིན་ཏུ་དམ་པ་གནང་། ཟླ་བ་གཅིག་ལྷག་ཙམ་སོང་བའི་ཐོ་རངས་ཁ་ཅིག་གི་མནལ་ལམ་ན། གློ་བོའི་རྨ་བྱ་ཤུག་ཁྲོད་ཀྱི་ལུང་པ་ཀུན་མེ་ཏོག་གསེར་གཙོ་མའི་མདོག་ཅན་གྱིས་ཁེངས་པར་བྱུང་བས། དེ་ཚེ་སྒྲུབ་ཀྱི་ལྟས་སུ་ལེགས་པར་བཤད་འདུག་པས་ཚེ་མཐར་ཕྱིན་ཡོད་པ་ཡིན་ནམ་གསུངས་བ་བྱུང་། དེ་ནས་སྨོན་གྲོར་ཕེབས། ཟླ་བ་གཉིས་ཙམ་བཞུགས་ནས་ཆོས་ལུང་དུ་ཕེབས། དངུལ་གདུང་རིན་པོ་ཆེར་སྙན་དར་མཆོད་འབུལ་གནང་། རྗེ་དྲུང་རྡོ་རིང་པ་དང་མཇལ་ཐུགས་སྣང་དག་པའི་སྒོ་ནས་བླ་མ་གོང་མའི་ལོ་རྒྱུས་སོགས་གསུངས་གླེང་ཞིབ་པར་གནང་། རྗེ་རྡོ་རིང་པར་བཀའ་འབུམ་འདོད་འཇོའི་ལུང་ཕུལ་ཞིང་། ཚུར་ཀུན་སྤངས་རིན་པོ་ཆེའི་རྣམ་ཐར་དང་། བདེ་མཆོག་ལྷ་ལྔའི་དབང་གསན། སླར་ཇོ་ནང་དུ་ཕེབས་བློ་སྦྱོང་དོན་བདུན་མའི་ཁྲིད། རྒྱལ་སྲས་བཀའ་འབུམ་གྱི་ལུང་དང་བཅས་པ་གནང་། དེ་ནས་ཇོ་ནང་སྐྱིད་ཕུག་ཏུ་ཟླ་བ་གཉིས་ལྷག་ཙམ་སྐུ་མཚམས་གནང་། ཐོ་རངས་ཤིག་གི་མནལ་ལམ་དུ་རྗེ་ཐམས་ཅད་མཁྱེན་པ་དང་མཇལ། ཕྱག་དབུ་ཐོག་ཏུ་བཞག་ནས་ལམ་ཟབ་མོ་བླ་མའི་རྣལ་འབྱོར་གནང་ནས། ཚེ་རབས་ཀུན་དུ་འབྲལ་བ་མེད་གསུངས་པའི་སྣང་བ་བྱུང་བས། མནལ་སད་ནས་ཐུགས་དགྱེས་པ་ཆེན་པོ་འཁྲུངས། སྔར་ལྟར་དུས་ཁྲིད་གནང་བ་གྲོལ། རྗེ་ཉིད་དགུང་ལོ་རེ་དྲུག་ཏུ་ཕེབས་པ་ས་ཕོ་སྟག་ལོ་ཤར། དེ་ལོ་རྗེ་བཙུན་རིན་པོ་ཆེ་དག་པའི་ཞིང་དུ་ཕེབས་ནས་ལོ་སྐོར་གཅིག་ཙམ་སོང་བའི་དུས་མཆོད་ཆེན་མོ་ཡིན་པ་ནས། དབོན་དྲུང་རིན་པོ་ཆེས་གདན་འདྲེན་གནང་བ་བཞིན་ཆོས་ལུང་བྱང་རྩེར་ཕེབས། དུས་ཆེན་སྟེང་དུ་རྗེ་ཉིད་ཀྱིས་ཀྱཻ་རྡོ་རྗེ། རྗེ་རྡོ་རིང་པ་དཔོན་སློབ་གྱིས་བདེ་མཆོག་ནག་པོ་པ། བསྟན་འཛིན་རིན་པོ་ཆེ་དཔོན་སློབ་ཀྱིས་བདེ་མཆོག་ནག་པོ་པ། རིན་པོ་ཆེ་བྲག་སྟོད་པ་དཔོན་སློབ་ཀྱིས་རྣལ་འབྱོར་མ། ཕ་དྲེ་བོ་དཔོན་སློབ་ཀྱིས་ཕག་མོ། དགོན་པ་དཀར་པོ་པ་རྣམས་ཀྱིས་ཀྱཻ་རྡོ་རྗེ། ཆོས་ལུང་སྒྲུབ་སྡེ་བྱིན་གྱིས་བདེ་མཆོག་ལྷ་ལྔ་དང་རྣལ་འབྱོར་མ། རྨ་བྱ་ཤུག་ཁྲོད་སྒྲུབ་སྡེ་བ་རྣམས་ཀྱིས་རྣལ་འབྱོར་མའི་ཆོ་ག་གནང་སྟེ། སོ་སོས་རྡུལ་ཚོན་གྱི་དཀྱིལ་འཁོར་བཞེངས། དཀྱིལ་འཁོར་མཆོད་པའི་ཡོ་བྱད་བསམ་གྱིས་མི་ཁྱབ་པ་བཤམས་ནས་སྒྲུབ་མཆོད་དང་མཆོད་འབུལ་རྒྱས་པར་མཛད། དེ་སྐབས་རྗེ་ཉིད་ཀྱི་ཕྱག་ནས་དངུལ་གདུང་རིན་པོ་ཆེ་ལ་གོས་དར་ཡུག་རིང་གིས་གཙོ་བའི་ན་བཟའ། མཆོད་རྫས་བསམ་གྱིས་མི་ཁྱབ་པ་དང་། བླ་མ་ཆེ་ཆུང་ཐམས་ཅད་ལ་འབུལ་བ། ཚོགས་པ་རྣམས་གྲལ་འགྱེད་བསྙེན་བཀུར་དཔག་ཏུ་མེད་པ་གནང་། དེ་བཞིན་དུ་བླ་ཆེན་གཞན་རྣམས་ཀྱིས་ཀྱང་མཆོད་རྫས་བསྙེན་བཀུར་འགྱེད་བཅས་དང་། དེར་མ་ཕེབས་པའི་རྗེ་བཙུན་རིན་པོ་ཆེའི་ད ངོས་སློབ་ཕྱོགས་ན་བཞུགས་པའི་ཆེ་ཕྲ་མང་དག་དང་། སྦྱིན་བདག་ཏུ་གཏོགས་པའི་སྡེ་དཔོན་ཐམས་ཅད་ཀྱིས། དངུལ་གདུང་རིན་པོ་ཆེར་གོས་དར་ཡུག་གི་གཙོས་པའི་སྙན་དར། མཆོད་རྫས། བླ་མ་སོ་སོ་ལ་འབུལ་བ་ཚོགས་པ་ལ་བསྙེན་བཀུར་དཔག་མེད་འདུག་ཅིང་། ཁྱད་པར་སྨོན་འགྲོ་ནས་ཞབས་ཏོག།རྐང་ལེན་རྒྱ་ཆེར་མཛད། དེ་དག་གི་སྐབས་སུ་ནམ་མཁའ་ལ་འཇའ་འོད་ཀྱི་གུར་ཁྱིམ། མེ་ཏོག་གི་ཆར་འབབ་པ་སོགས་ལྟས་ཡ་མཚན་པ་མང་དུ་བྱུང་། རྗེ་ཉིད་ཀྱིས་ཕ་དྲེ་བོའི་སྐུ་སྐྱེས་གཙོས་པའི་དྲག་བསྡུས་ལ་ཀྱཻ་རྡོ་རྗེའི་དབང་། བྱིན་རླབས་ཁོག་ཕུབ་ཀྱི་བཀའ་གཉིས་ཀྱིས་སྒོ་ཕྱེ་སྟེ་ནི་གུའི་ཁྲིད་རྒྱས་པ་ཆོས་དྲུག་སོ་སོའི་བཀའ་དང་བཅས་པ། ཕྱག་དྲུག་པ་དཀར་ནག་གཉིས་རྗེས་གནང་། ནི་གུའི་བརྒྱུད་པའི་རྣམ་ཐར་དང་ཡིག་རྙིང་མང་པོའི་ལུང་། རྗེ་བཙུན་རིན་པོ་ཆེའི་རྣམ་ཐར་གྱི་ལུང་སོགས་དང་། དྲེ་བོ་སྐུ་སྐྱེ་སྐུ་རྐྱང་ལ་ཚེ་དབང་གྲུབ་རྒྱལ་མ་བརྒྱ་རྩ། ལྷ་དགུའི་དབང་། ནག་པོ་གཞུང་དྲུག་རྣམས་གནང་། བླ་མ་གཞན་རྣམས་ཀྱིས་ཀྱང་རང་རང་གི་བློ་འདོད་དང་མཐུན་པའི་ཆོས་བཤད་གནང་། དེ་ལྟར་དུས་མཆོད་རྒྱས་པ་གནང་བ་གྲོལ་ནས། གཏིང་སྐྱེས་ནས་རབ་འབྱམས་པ་བསྟན་པས་གཙོས་པའི་སྤྱན་འདྲེན་ནན་ཅན་རང་བྱུང་བ་ལྟར། ཇོ་ནང་། གདོང་དགའ། རྨ་བྱ། དཔལ་རྩེ། བྱམས་གླིང་སོགས་བརྒྱུད་ནས་ལམ་དུ་ཡོད་པའི་སྡེ་དཔོན། བླ་མ་སློབ་དཔོན་རྣམས་གང་འཚམས་ཀྱི་བཀའ་ཆོས་གནང་ནས། གཏིང་སྐྱེས་སྡེ་སྲིད་ཀྱིས་གཙོས་པའི་ཕེབས་བསུ། སེར་སྦྲེངས་རྒྱས་པ་དང་བཅས་མཁར་ཆེན་རྩེར་ཕེབས། སྡེ་སྲིད་བཅས་ལ་ཐོག་མར་སྒྲོལ་དཀར་ཁྲུས་ཆོག་དང་བཅས་པ། ཚེ་དབང་གྲུབ་རྒྱལ་ལྷ་དགུ། རྣམ་འཇོམས། སྨེ་བརྩེགས། མི་གཡོ་བ་དཀར་པོ། སྔོན་པོ། འཇམ་དབྱངས་དཀར་པོ། དམར་སེར། རྣལ་འབྱོར་མའི་བྱིན་རླབས། རྣམ་སྲས། མགོན་སེར་སོགས་དབང་རྗེས་གནང་ཁྲུས་ཆོག་མང་བར་གནང་། དེར་དྲུང་རྡོ་རིང་པ་ཡང་ཕེབས། རྒྱང་ཙམ་བཞུགས་པ་གནང་། རྗེ་ཉིད་ཀྱིས་མཁན་པོ། རྗེ་དྲུང་རྡོ་རིང་པས་ལས་སློབ་གནང་སྟེ་བསྒྲུབ་བྱ་བཞི་བཅུ་ཙམ་ལ་བསྙེན་རྫོགས་གནང་། དེ་ནས་མདོ་ཁར་མཆོད་ཡོན་གཉིས་ཀས་ཕེབས། ཞག་ཤས་སོང་མཚམས་ཆུ་སྤེ་གསར་འདེབས་ཤིག་བྱེད་དགོས་འདུག་པས། གང་དུ་ཆུ་བྲུས་ན་ལེགས། བསླབ་སྟོན་དགོས་ཞུ་པ་ལ། དེ་ནས་དཔོན་སློབ་རང་ཐུགས་ཉམས་ཆེ་བས་ངེད་ཀྱིས་ཚུལ་འབུལ་མི་དགོས་པ་ཕེབས་པས། བྱིན་རླབས་ཀྱང་ཡོད་ཞིང་། སང་གཟའ་སྐར་བཟང་བས་ཞབས་འཆག་ཙམ་གནང་དགོས་ཞུས་ནས་སང་ཉིན་ཕེབས། སྡེ་པ་དཔོན་བློན་རྣམས་ཀྱིས་དམིགས་གཏད་ཀྱི་སར་རྗེ་ཉིད་ཀྱིས་གསུངས་བཀོད་མ་གནང་བར་རླན་ཆེར་མེད་པའི་ས་ཁད་མཐོ་སྙོམས་པ་ཞིག་ཏུ་ཕྱག་མཁར་འཛུགས་པ་གནང་ནས་འདིར་དགྱེས་པ་འདུག།ནང་སོ་ཆོས་རབ་སོགས་བྱིངས་རྣམས་ཅུང་ཟད་ཐེ་ཚོམ་དུ་གྱུར་ཀྱང་། སྡེ་པ་རང་དད་མོས་ཆེ་བས་བཀའ་ཕེབས་འདི་ཀར་བྲུས་གསུངས་ཞག་མང་པོར་བྲུས་ཀྱང་རླན་ཚད་ཡེ་མ་བྱུང་བས། ཆུ་ཐོན་མི་ཐོན་ཐུགས་དམ་བརྟག་པ་ཞིག་གནང་དགོས་ཞུ་བར། རྗེའི་གསུངས་ལས། བརྟག་པ་ནི་མི་དགོས་པར་མཆིས། སང་ཉིན་གཞི་བདག་གཏོར་མ་ཞིག་བྱེད་གསུངས་བ་བྱུང་། དེ་ནས་ཞག་གཉིས་ནས་ཕ་བོང་ཟུར་ཅན་ཞིག་འདུག་པ་དེ་ཐོན། དཀོན་མཆོག་གིས་མི་བསླུ་གསུངས། ཕ་བོང་ཐོན་འཕྲལ་རྫོང་ངོས་ནས་ཆུ་བཟང་པོ་ཐོན། དེ་དམ་པ་རྣམས་ཀྱིས་ཆུ་ཕུད་འབུལ་དུ་བྱུང་སྐབས། སྡེ་པ་དཔོན་གཡོག་ཐམས་ཅད་ཐུགས་ཤིན་ཏུ་དགྱེས། སྐུ་གཞོགས་སུ་འབུལ་བ་མང་དུ་མཛད། དེ་ནས་ཚུར་ཕེབས་པའི་བཀའ་བཀོད་གནང་བས། ཆུ་སྤེ་མཐར་ཐོན་གྱི་བར་བཞུགས་པའི་ཕྱག་ནས་གནང་དགོས་ཞེས་ནན་ཞུས་ཆེ་བ་ནས་ཆུ་སྤེ་མཁར་ལས་གྲུབ་ཀྱི་བར་བཞུགས། དེ་སྐབས་ནང་སོ་མགོན་ཚེ་བས་རྩེ་ཆེན་དུ་ཕྱིན་པའི་སྐད་ཆ་ལ། རྗེ་བཙུན་ཐམ་ཅད་མཁྱེན་པའི་མཆོག་གི་སྤྲུལ་པའི་སྐུ་རྗེ་ཏཱ་ར་ནཱ་ཐའོ་དབུས་ཕྱོགས་སུ་སྐུ་བལྟམས་པའི་གཏམ་སྙན། སྣ་དཀར་རྩེ་ནས་རྒྱལ་རྩེ་བརྒྱུད་པའི་སྐད་ཆ་དང་། དེ་མཚུངས་སྨོན་གྲོ་ནས་ཀྱང་གཏམ་སྙན་འབུལ་བ་དང་སྤྱན་འདྲེན་པ་བྱུང་། ཆུ་སྤེ་ཡང་མཐར་ཐོན་གྱིས་ཕྱག་ནས་མཛད། ལྕེ་ལུང་ནས་སྤྱན་འདྲེན་བྱུང་། དེར་དགོངས་པ་ལྟར་གྱི་བཀའ་ཆོས་ཐོག་མ་གནང་། རིམ་པས་བརྒྱུད་རི་ཁྲོད་ཇོ་ནང་དུ་ཕེབས། དེ་ནས་སྤྲུལ་སྐུ་རིན་པོ་ཆེ་སྤྱན་འདྲེན་ལ་རྗེ་ཉིད་ཕེབས་ཏེ། དེ་དང་ཆབ་གཅིག་པར་རྗེ་དྲུང་རྡོ་རིང་པ། རིན་པོ་ཆེ་བྲག་སྟོད་པ། དབོན་དྲུང་འཕན། ངམ་རིང་ནས་མི་སྣ་དྲག་སྦྲེལ་དང་བཅས་ནས་དཔལ་འཁོར་ཆོས་སྡེར་ཕེབས། དེར་མཇལ་ཁ་ཞུས། ཤིན་ཏུ་ཐུགས་དགྱེས་པ་ཆེན་པོ་དང་ལྡན་པར་གྱུར། རྒྱལ་རྩེ་ནས་མཆོད་ཡོན་གྱིས་གཞི་ལེན་རྒྱས་པར་ཞུས། མཁན་ཆེན་པོ་ལ་ཐུགས་འདོད་ཀྱི་ཆོས་གནང་། རྩེ་ཆེན་ཁྲི་ཁང་བསམ་འགྲུབ་རྩེ། སྣར་ཐང་བརྒྱུད་རི་ཁྲོད་ཆེན་མོ་ཇོ་མོ་ནང་དུ་ཕེབས་བསུ་རྒྱས་པ་དང་བཅས་སྤྱན་དྲངས། ཞབས་ཏོག་རྒྱས་པར་ཞུ་བ་གནང་ཞིང་འགའ་ཤས་བཞུགས། མཆོག་གི་སྤྲུལ་པའི་སྐུའི་ཞབས་དྲུང་དུ་བཀྲ་ཤིས་ཁ་བཏགས་གསེར་སྲང་གང་། ཧོར་དཀར་ཆག་མེད། གོས་བེར། ཆིབ་བཟང་བ་སོགས་ཉི་ཤུ་རྩ་ལྔ་ཚན་དང་། རྗེ་རྡོ་རིང་པ། རྗེ་བྲག་སྟོད་པ་སོགས་སོ་སོར་ཡང་འབུལ་གནང་མཛད་དོ། །
དྲེགས་ལྡན་ས་སྐྱོང་འབུམ་གྱི་རལ་པ་ཡིས། །ཡོངས་སུ་ཕྱེས་པ་ཞབས་སེན་ཉི་མའི་འོད། །འབར་ཡང་ཞུ་དུལ་ཟླ་འོད་མི་འགོག་པ། །ཕུལ་དུ་བྱུང་བའི་ཁྱད་ཆོས་ཡོངས་སུ་གཟུང་། །རྡོ་རྗེའི་བྲག་ཡང་འགོག་ནུས་གནམ་ལྕགས་ལྕེས། ། སྐུ་ལ་བརྫི་བར་མ་ནུས་མཚར་ཅི་ཞིག།རྡུལ་སྙེད་བདུད་སྡེས་འཕངས་པའི་མཚོན་ཆའི་ཚོགས། །ཟས་གཙང་སྲས་ལ་མེ་ཏོག་ཆར་དུ་གྱུར། །ཐུགས་རྗེའི་ཉི་འོད་དང་འགྲོགས་དམ་ཆོས་ཀྱིས། །བདུད་རྩི་ཟིལ་ཆར་དལ་བུར་བབས་པ་ན། །སྐལ་ལྡན་རྣམས་ལ་ཡེ་ཤེས་ལྔའི་རང་གཟུགས། །འཇའ་འོད་གསལ་བའི་རྟགས་བཅུ་མངོན་དུ་གྱུར། །སྐད་ཅིག་གཅིག་ལ་གླིང་བཞི་ཐེར་འབུམ་སྙེད། །མྱུར་ཞིང་སྡང་བར་སེམས་པའི་དགྲ་དང་བགེགས། །བསྲེགས་ལས་དུས་མཐའི་མེ་བས་ཆེས་དཔའ་བའི། དམ་ཅན་རྒྱ་མཚོའི་ཚོགས་ཀྱིས་འཕྲིན་ལས་བསྒྲུབ། །སྐྱོན་མེད་བསམ་གཏན་གྱིས་བསྒྲུབས་ལྷ་མིག་གིས། །གཞལ་ཚེ་ཇི་སྙེད་དངོས་པོའི་རང་གཟུགས་རྣམས། །གསལ་བས་ཤིན་ཏུ་རྟོགས་ཀའི་ས་ཕྱོགས་སུའང་། །དལ་འགྲོའི་གཏེར་ཆེན་ཡོད་པ་དགོངས་ཏེ་བསྟན། །ཐུགས་རྗེའི་སྟོབས་ཅན་གང་གིས་སྐམ་པོའི་སར། །ཆུ་རྒྱུན་ཕྱུར་ལ་ངོ་མཚར་ཅི་ཞིག་ཡོད། །འདི་ཡི་ཟད་པར་ཆུ་ཡི་ཏིང་འཛིན་གྱིས། །སྟོང་གསུམ་ཆུ་ཡིས་འགེངས་ལ་དཀའ་བ་མེད། །ཐེའུ་རང་བསྒྲུབས་དང་མིག་མཐོང་རྫས་འཕྲུལ་ལ། །མངོན་ཤེས་རྫུ་འཕྲུལ་དུ་རེའི་ཆེན་པོ་འགའ། ། མཐོང་གིན་གྲུབ་པའི་རྟགས་མཚན་མངོན་གྱུར་པ། །ཉེར་སྟོན་རྗེ་བཙུན་ཁྱོད་ལ་སྙིང་ནས་དད། །དེ་ནས་རྗེ་བཙུན་བླ་མ་ཐམས་ཅད་མཁྱེན། དག་པའི་ཞིང་ནས་སླར་ཡང་ཟླ་བ་བཞིན། །སྒྱུ་འཕྲུལ་དྲ་བའི་སྣང་བརྙན་ཤར་བ་ལ། །གུས་དང་མཆོད་པའི་རྒྱུན་གྱིས་སྤྱན་འདྲེན་མཛད། །དེ་ནས་སྤྲུལ་སྐུ་རིན་པོ་ཆེ་དཔོན་སློབ་ཀྱང་སྨོན་གྲོ་བརྒྱུད་ཆོས་ལུང་བྱང་རྩེར་ཕེབས། རྗེ་ཉིད་ཀྱིས་སྐུ་མཚམས་ཟླ་བ་གཉིས་ཙམ་གནང་བ་གྲོལ་ནས་དགུན་ཁྲིད་གནང་། དེ་ནས་ཆོས་ལུང་བྱང་རྩེར་ཕེབས། གཟའ་སྐར་དགེ་བ་ལ་རྗེ་བཙུན་མཆོག་གི་སྤྲུལ་པའི་སྐུ་ལ་ཐོག་མར་ཚེ་དབང་ཕུལ། དེ་ནས་དབང་ལུང་རྗེས་གནང་མང་བར་འབུལ་བ་གནང་ནས་སྨོན་གྲོར་ཕེབས་དུས་དབང་རྣམས་གནང་ནས་ཇོ་ནང་དུ་ཕེབས། བདེ་མཆོག་ནག་པོའི་གསུངས་བསྙེན་ཟླ་བ་བདུན་གནང་། ལེགས་པར་གྲུབ་ནས་ཁ་གསོའི་སྦྱིན་སྲེག་གནང་སྐབས་ནམ་མཁའ་གཡའ་དག་པ་དང་། མེ་ཏོག་གི་ཆར་བབས། ལྟས་ཡ་མཚན་པ་བྱུང་། བཀའ་བཀོད་ལ་འདིའི་བསྙེན་པ་བྱེད་པ་འཕྱིས་འདུག་ཡང་ཡང་བཀའ་ཕེབས་པ་ཞིག་བྱུང་། དེ་མཚམས་ཁྲི་ཁང་ནས་སྡེ་པ་དོན་གྲུབ་ལ་གཤེགས་